Fundația Alexander von Humboldt

Fundația Alexander von Humboldt (germană Alexander von Humboldt-Stiftung) este o fundație care promovează cooperarea academică internațională între oameni de știință și cercetători din Germania și din străinătate. Înființată de guvernul Republicii Federale Germania, aceasta este finanțată de Ministerul Afacerilor Externe, Ministerul Federal al Educației și Cercetării, Ministerul Federal pentru Cooperare Economică și Dezvoltare și alți parteneri naționali și internaționali. Descriere Fundația acordă anual peste 700 de burse și premii competitive de cercetare, în principal cadrelor universitare care activează în domenii precum științe naturale, matematică și științe umaniste. Aceste burse și premii permit oamenilor de știință și cercetătorilor din întreaga lume să efectueze cercetări în Germania, colaborând cu un partener-gazdă la alegerea lor. În plus, fundația finanțează cercetători germani prin intermediul burselor Feodor Lynen, permițându-le să desfășoare proiecte de cercetare la nivel mondial cu un partener care trebuie să fi deținut anterior o bursă Alexander von Humboldt. Bursele și premiile includ premii semnificative, cum ar fi titlul de profesor Alexander von Humboldt și premiile Sofia Kovalevskaya. Bursele și premiile fundației sunt considerate printre cele mai prestigioase și generoase din Germania. Rețeaua sa de absolvenți, care cuprinde peste 26.000 de ”humboldtieni” din peste 140 de țări, inclusiv 57 de laureați ai Premiului Nobel, este cel mai mare atu al fundației. Istorie Fundația a fost inițial înființată în Berlin, în anul 1860, pentru a sprijini oamenii de știință germani care efectuau cercetări în străinătate. A fost numită după eruditul Alexander von Humboldt. În 1923, în timpul hiperinflației, fundația Alexander von Humboldt și-a încetat activitatea din cauza constrângerilor de capital. A fost reînființată în 1925 cu un nou obiectiv - atragerea în Germania a unor studenți talentați din alte țări, care manifestau o atitudine favorabilă culturii și intereselor Germaniei interbelice, pentru a studia și a desfășura activități de cercetare. După prăbușirea celui de-al Treilea Reich în 1945, fundația și-a încetat din nou activitatea. A fost reînființată la Bonn-Bad Godesberg pe 10 decembrie 1953, sub conducerea fizicianului Werner Heisenberg, cu o nouă misiune: „să acorde burse cadrelor universitare de naționalitate străină, fără a se ține cont de sex, rasă, religie sau ideologie, pentru a le permite să își continue pregătirea academică printr-o vizită de studiu în Germania”. În 2016, fundația a participat la înființarea secțiunii germane a rețelei Scholars at Risk (SAR), cu rolul de a reuni instituții de cercetare, universități și organizații științifice angajate în sprijinirea cercetătorilor aflați în situații de risc și în promovarea libertății academice. Premii și burse Titlul de profesor Alexander von Humboldt, cea mai valoroasă distincție pentru cercetare din Germania (3,5 milioane de euro pentru domeniile umaniste și sociale și 5 milioane de euro pentru științele experimentale). Burse Humboldt pentru cercetători care doresc să lucreze în Germania Burse Feodor Lynen pentru cercetători din Germania pentru a lucra în străinătate Premiul Humboldt (Premiul Humboldt pentru Cercetare) Premiul de cercetare Max Planck-Humboldt, acordat în comun cu Societatea Max-Planck unui cercetător din afara Germaniei Premiul Sofia Kovalevskaya, acordat între 2002 și 2020. Premiul de cercetare Anneliese Maier pentru științe umaniste și sociale din afara Germaniei Premiul de cercetare Georg Forster pentru cercetători din țările în curs de dezvoltare Premiul de cercetare Gay-Lussac-Humboldt pentru oamenii de știință francezi, acordat de Ministerul Educației din Franța Premiul pentru cercetare Friedrich Wilhelm Bessel (din 2001) Referințe Legături externe Site web oficial Sofia Kovalevskaya Award Titlul de profesor Alexander von Humboldt